**Hämeen Partiopiiri ry, Ennakkotiedote ja mediakutsu 1.10.2012**

**Partiolaiset kisaavat mestaruudesta Syyslomassa**

Partiotaitojen Suomenmestaruuskilpailut Syysloma 2012 järjestetään Ylöjärvellä 6.–7.10.2012 yli sadan kilpailuvartion voimin. Yön yli kestävässä kisassa vartiot ottavat toisistaan mittaa paitsi haastavissa erä- ja suunnistustaidoissa myös mm. hauskoissa yllätystehtävissä. Kilpailun teemana on syksy – tuo väärinymmärretty vuodenaikamme.

Nuorimmat kisaajat ovat 14-vuotiaita, ja tähän kisaan mukaan on houkuteltu mukaan myös ensikertalaisia. Kisareittien pituudet vaihtelevat 20–30 kilometriin osallistujien iän mukaan.

Kisan järjestäminen on vapaaehtoisten partiolaisten voimannäyte. Kilpailua on ollut järjestämässä 40 partiolaista Tesoman Sinisiskot –lippukunnasta kahden vuoden ajan.

**Mediakutsu**

Median edustajat ovat tervetulleita tutustumaan kilpailuun kisakeskukselle Metsäkylän koululle Ylöjärvelle. Toimittajien on mahdollista seurata lähtötehtävää ja tutustua opastetusti muutamiin rasteihin. Rastit ovat metsässä, joten kannattaa varautua ulkovarusteilla.

Median yhteydenotot etukäteen: Tarja Viitala, p. 0500 951 592

**Kisapäivän aikataulu Lauantai 6.10.**

8.45 Avajaiset

9.00 Lähtö

10.00 Tiedotustilaisuus (kutsuvieraat, huoltajat, media), ohjattu tutustuminen maastoon

**Saapumisohjeet Tampereen suunnasta:**

• Aja Vaasantietä (tie 3) Vaasaan päin Ylöjärven keskustan ja Elovainion ohi

• Metsäkylän kohdalla käänny oikealle Vanha Vaasantie (300m)

• Käänny vasemmalle Metsäkyläntie (700m)

• Koulun lähelle saavuttaessa aja kylttien / liikenteenohjauksen mukaan vapaalle parkkipaikalle